section_heading: Treća sezona (1996. – 1997.)
paragraph_text: Prijatelji su u trećoj sezoni postali izrazito serijalizirana serija. Rachel napušta posao konobarice i započinje raditi u Bloomingdaleu, a Ross postaje ljubomoran na njezinog novog kolegu Marka. Rachel odluči da je vrijeme da njih dvoje uzmu stanku od veze pa Ross, povrijeđen i pijan, provede zajedničku noć s djevojkom koja radi u obližnjoj kopirnici nakon čega Rachel s njim prekida. U međuvremenu se Chandler teško nosi s njihovim prekidom, jer ga podsjeća na razvod njegovih roditelja. Uvjerena da osim sestre blizanke Ursule (Lisa Kudrow) nema niti jednog živog člana svoje obitelji, Phoebe se upozna s polubratom (Giovanni Ribisi) i svojom biološkom majkom (Teri Garr). Joey se upušta u ljubavnu aferu s glumačkom partnericom Kate (Dina Meyer), a Monica započne vezu s milijarderem Peteom Beckerom (Jon Favreau) koja do kraja sezone završava zbog obostranih nesuglasica.